# Oficials de Cursa dels Circuits de velocitat de Catalunya

Els Oficials de Cursa dels circuits de velocitat de Catalunya son un col·lectiu de persones que, de forma voluntària i altruista, col·laboren dins de l'àrea esportiva del Circuits amb la direcció de cursa o amb l'organització d'una activitat esportiva per tal de garantir tant la seguretat dels participants com la ràpida i efectiva solució de qualsevol incident derivat de l'activitat a pista.

## Classificació

Els diferents col·lectius d'Oficials són:
* Caps de Control i Oficials de Pista:
Repartits de forma estratègica al llarg del traçat, els circuits disposen punts de control, cadascun d'ells sota la responsabilitat d'un Cap de Control a excepció del Control ST que depèn directament de direcció de cursa. Els altres punts es numeren seguint la relació: zero, doble zero, ú, dos, tres,... fins completar el traçat. Entre d'altres, les principals tasques que desenvolupen son:
* Advertir els pilots, mitjançant la senyalització amb banderes o cartells, de qualsevol perill o dificultat que no puguin preveure.
* Informar a Direcció de Cursa de qualsevol incident que es produeixi, i proposar l'actuació dels serveis d'urgència i/o emergència si ho consideren necessari.
* Verificar que la competició es desenvolupa correctament, des del punt de vista esportiu, i en cas de comportament antiesportiu o perillós comunicar-ho immediatament a Direcció de Cursa.
* Intervenir físicament davant de qualsevol incident a pista que posi en perill el normal desenvolupament de la cursa o la seguretat o integritat dels participants, de la resta de personal col·laborador o del públic assistent.
* Rescatar els pilots i/o vehicles avariats o accidentats, aplicant protocols de primers auxilis i/o extracció d'emergència en cas de necessitat.
* Col·laborar amb el cos de Bombers en la prevenció i l'extinció dels eventuals incendis que els vehicles participants puguin experimentar.
* Oficials de Boxes, que realitzen idèntiques tasques que els de pista afegint-hi protocols per garantir l'ordre al Pit Lane seguint les instruccions de Direcció de Cursa.
* Oficials de Logística, que realitzen tasques dirigides a garantir la total disponibilitat dels materials i articles necessaris a qualsevol punt del circuit; així com d'abastir els companys de vitualles.
* Comissaris Tècnics, que seguint el reglament tècnic de cada prova s'asseguren que els participants l'observin a la perfecció.
* Direcció de Cursa, qui conjuntament amb l'organització coordina l'esdevenir complet de cada prova o competició garantint l'aplicació de cada reglament esportiu.
* Comissaris Esportius, a qui Direcció de Cursa consulta davant qualsevol incidència; i amb capacitat per dictaminar davant qualsevol divergència de criteris.

## Els serveis annexos de suport als Oficials

Els següents vehicles col·laboren directament amb el col·lectiu:
* Vehicles de rescat: intervenen en cas que els vehicles accidentats obstrueixin la pista o les escapatòries. N'hi ha de tres tipus:
* Vehicles elevadors: Amb capacitat de transitar damunt qualsevol superfície, disposen de braç llarg o curt per recollir els vehicles que ho necessitin.
* Cotxes R i E: Vehicles tot terreny de l'organització que tenen com a finalitat ajudar en els rescats dels vehicles aturats a la grava i que estan dotats de sistema antiincendis i amb eines i màquines per tallar la xapa dels vehicles.
* Grues: Que s'emporten els vehicles cap a Boxes.
* Safety Car: Vehicles que depenen directament de la Direcció de Cursa, tenen la funció de neutralitzar les curses per tal d'agrupar els participants davant d'algun incident greu.
* Helicòpter medicalitzat: Ubicat davant de la Clínica del Paddock, s'utilitza per a evacuar persones, amb ferides greus o molt greus, que necessitin una atenció hospitalària urgent i vigilància mèdica continuada.
* UCI: Ambulàncies d'Unitat de Cures Intensives, normalment també estan ubicades davant de la Clínica del Paddock, i la seva finalitat és similar a la de l'Helicòpter medicalitzat. S'utilitza en absència d'Helicòpter o quan les condicions meteorològiques o la foscor impedeixen el vol d'helicòpters.
* Ambulància: Distribuïdes al llarg dels vials de servei, evacuen els pilots des del lloc de l'incident fins a la Clínica del Circuit. Així mateix, ofereixen servei de primers auxilis a la resta de col·laboradors de l'event.
* Cotxes S: Són vehicles de l'organització, conduïts per un pilot expert, i que porten d'acompanyant a un metge especialista i una maleta amb elements mèdics de reanimació. Aquests vehicles es troben distribuïts pel traçat del circuit i estan a les ordres del Director de Cursa que els farà actuar per decisió pròpia o a sol·licitud del Cap de Control.
* Cotxes K: Vehicles d'extracció mèdica, ocupats per 2 metges i 4 paramèdics amb la missió d'atendre el pilots en els incidents que es puguin produir.
* Vehicles antiincendis: Vehicles de l'organització o del Cos de Bombers de la Generalitat de Catalunya. La seva missió és la d'actuar en cas que es produeixi alguna situació de risc d'incendi entre els vehicles participants o bé en qualsevol dels edificis del Circuit.
* Vehicles intervenció: Estan ubicats en dos punts intermedis del traçat. La seva missió és la d’actuar en casos d’incidents complexos amb la finalitat de donar suport en les tasques d’intervenció als Oficials.

## Els professionals annexos

* Serveis d'ordre: Tant el cos dels Mossos d'Esquadra com serveis de vigilància privada estan distribuïts per tota la instal·lació. La seva missió és la de controlar els accessos als llocs restringits i d'actuar en cas que el públic llenci objectes o pretengui envair la pista.
* Serveis mèdics: En les curses que se celebren al Circuits de velocitat, els mitjans humans fan referència al Cap Mèdic, Metges, Infermers, Auxiliars de Clínica i personal de la Creu Roja; així com el personal mèdic destinat a la Clínica del Circuit, preparada per a fer intervencions quirúrgiques i ubicada al Paddock.

## Vegeu també

* w:Circuit de Catalunya

## Referències

* 1 2 Pàgina WEB del Circuit de Catalunya.
* ↑ Manual del Oficial de Cursa del Circuit de Catalunya. Pàgina 38.
* ↑ Codi Esportiu Internacional de la Federació Internacional d'Automobilisme (FIA) Capítol Xè. Article 137 i següents. (en anglès)
* ↑ Codi Esportiu Internacional de la Federació Internacional d'Automobilisme (FIA) Apèndix H. Article IIon. Punt 2.6 i següents. (en francès i anglès)
* ↑ Manual del Oficial de Cursa del Circuit de Catalunya. Pàgines 6 i 7.
* ↑ Codi Esportiu Internacional de la Federació Internacional d'Automobilisme (FIA) Apèndix H. Article IIon. Punt 2.7 i següents. (en francès i anglès)

## Enllaços externs

* Grup oficial al Facebook dels Oficials del Circuit de Catalunya.